คุมเข้มขายประกันผ่านแบงก์
คปภ.ห้ามขายนอกสถานที่ประชุมรอบแรกซัดกันนัว
17 ส.ค. 2554

คปภ.ห้ามขายนอกสถานที่ประชุมรอบแรกซัดกันนัว
คปภ.เรียกผู้เกี่ยวข้องทำประชาพิจารณ์คุมตัวแทน นายหน้า นิติบุคคลขายประกัน หวังตีกรอบใหม่ ธนาคารเจอหนักห้ามออกขายนอกสถานที่ ห้ามขายข้อมูลลูกค้า
แหล่งข่าวจากสมาคมประกันวินาศภัย เปิดเผยว่า ช่วงปลายสัปดาห์ที่ผ่านมา สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้เรียกนายหน้าประกันชีวิต ประเภทสถาบันการเงิน สมาคมตัวแทน สมาคมนายหน้า สมาคมประกันชีวิต และสมาคมประกันวินาศภัย มาประชุมเพื่อทำประชาพิจารณ์เกี่ยวกับหลักเกณฑ์ วิธีการ และเงื่อนไขในการออกใบอนุญาต การต่ออายุใบอนุญาต และการอนุญาตให้นิติบุคคลเป็นนายหน้าประกันชีวิต พ.ศ.2554 เพื่อจะนำมาใช้ในเร็วๆ นี้
“การประชุมรอบแรก นายหน้าประกันประเภทสถาบันการเงิน หรือกลุ่มแบงก์แอสชัวรันส์ไม่เห็นด้วยกับกรอบที่ คปภ.กำหนดห้ามไม่ให้ชี้ช่อง หรือจัดการให้มีการทำสัญญาประกันภัยผ่านทางโทรศัพท์ ไม่ว่าโดยทางตรงหรือโดยทางอ้อม เช่น ผ่านบริษัทลูกมอบหมายหรือว่าจ้างนายหน้าประกันชีวิต หรือตัวแทนประกันชีวิตอื่นๆ ให้ชี้ช่อง หรือจัดการให้มีการทำสัญญาประกันภัยผ่านทางโทรศัพท์แทน ไม่ให้ข้อมูลลูกค้าของสถาบันการเงินแก่บุคคลอื่นเพื่อใช้ในการชี้ช่อง หรือจัดการให้มีการทำสัญญาประกันภัย” แหล่งข่าวเปิดเผย
นอกจากนี้ คปภ.ยังห้ามไม่ให้เจ้าหน้าที่ธนาคารที่ขายประกันออกไปชักชวนประชาชนทั่วไป ให้ขายประกันได้เฉพาะในสาขาธนาคาร และต้องแยกพื้นที่ออกจากเคาน์เตอร์ปกติของธนาคารทั่วๆ ไป 
ขณะเดียวกันยังกำหนดว่า พนักงานที่จะชักชวนลูกค้ามาทำประกันชีวิต ประกันภัยได้ จะต้องมีใบอนุญาตตัวแทนนายหน้าเท่านั้น
“ปัจจุบันรวมกันอยู่ในเคาน์เตอร์เดียวกันกับการให้บริการธนาคารอื่นๆ และพนักงานที่ไม่มีใบอนุญาตตัวแทนก็สามารถเสนอขายประกันได้ และยังออกไปชักชวนประชาชนทั่วไปนอกสถานที่อีก ทั้งๆ ที่ไม่มีใบอนุญาต” แหล่งข่าวเปิดเผย
แหล่งข่าวเปิดเผยว่า ตัวแทนจากสถาบันการเงินไม่เห็นด้วยกับเกณฑ์ดังกล่าว ทำให้เกิดการเสนอข้อโต้แย้งระหว่างตัวแทน นายหน้า ที่ไม่ใช่สถาบันการเงินนานพอสมควร จึงสรุปกันยังไม่ได้ต้องนัดทำประชาพิจารณ์กันรอบใหม่
แหล่งข่าวเปิดเผยว่า สาเหตุที่ทาง คปภ.กำหนดกฎเกณฑ์ดังกล่าวออกมาควบคุมนายหน้าสถาบันการเงิน เพราะตัวแทนทั่วไปมีการร้องเรียนเข้ามาจำนวนมากถึงกฎเกณฑ์ที่ใช้ควบคุมนายหน้าที่ลักลั่น โดยสถาบันการเงินทำได้ แต่ถ้าตัวแทนทำจะผิดกฎ คปภ.ทันที
“ในแง่บริษัทประกันชีวิตเขาไม่เดือดร้อน เพราะช่องทางไหนที่ทำให้เบี้ยเข้ามาเขาชอบทั้งนั้น แต่ตัวแทนทั่วไปซึ่งมีกำลังและต้นทุนต่ำกว่าสถาบันการเงินเสียเปรียบนี้ ทางคปภ. ยังไม่กล้าไปแตะเรื่องลด แลก แจก แถม เพื่อดึงคนมาซื้อที่ยังมีความไม่เป็นธรรม” แหล่งข่าวเปิดเผย